กรมชลประทาน เฝ้าระวังสถานการณ์น้ำอย่างใกล้ชิด จนกว่าจะหมดฝน
นายประพิศ จันทร์มา อธิบดีกรมชลประทาน เปิดเผยว่า ฝนที่ตกชุกต่อเนื่องในหลายพื้นที่ ส่งผลให้มีพื้นที่ประสบอุทกภัยหลายจังหวัด กรมชลประทาน เร่งเข้าไปให้ความช่วยเหลือ ตามข้อสั่งการของรัฐมนตรีว่าการกระทรวงเกษตรและสหกรณ์ เพื่อบรรเทาความเดือดร้อนให้แก่พี่น้องประชาชนโดยเร็วที่สุด สำหรับสถานการณ์น้ำในแม่น้ำยมที่จังหวัดสุโขทัย ปัจจุบันอ่างเก็บน้ำแม่มอก มีปริมาณน้ำไหลผ่านอาคารระบายน้ำล้น แนวโน้มลดลง  โครงการชลประทานสุโขทัย  ทำการระบายน้ำผ่านท่อระบายน้ำ ลงสู่ลำน้ำแม่มอก พร้อมเร่งระบายน้ำในลำคลองแม่มอกโดยเปิดท่อระบายน้ำเพื่อระบายน้ำไปยังพื้นที่ด้านท้าย รวมทั้งเตรียมเครื่องจักรเครื่องมือ ที่พร้อมให้ความช่วยเหลือได้อย่างทันท่วงที ส่วนที่ จังหวัดพระนครศรีอยุธยา มีพื้นที่ได้รับผลกระทบบริเวณริมแม่น้ำน้อย   2 อำเภอ ได้แก่ อำเภอเสนาและอำเภอผักไห่ แนวโน้มระดับน้ำลดลงและได้เฝ้าระวังและติดตามสถานการณ์น้ำอย่างใกล้ชิด ด้านสถานการณ์น้ำในลุ่มน้ำลำเชียงไกร จังหวัดนครราชสีมา มีพื้นที่ลุ่มต่ำด้านท้ายอ่างเก็บน้ำลำเชียงไกร(บน-ล่าง)ได้รับผลกระทบ 2 อำเภอ ได้แก่ อำเภอด่านขุนทดและอำเภอโนนสูง  โครงการชลประทานนครราชสีมา ติดตามสถานการณ์น้ำอย่างใกล้ชิด พร้อมบริหารจัดการน้ำให้อยู่ในเกณฑ์การบริหารจัดการน้ำของอ่างเก็บน้ำ อย่างไรก็ตาม กรมชลประทาน ติดตามสภาพอากาศและสถานการณ์น้ำท่วมอย่างใกล้ชิดตลอด 24 ชั่วโมง พร้อมเตรียมเครื่องจักรเครื่องมือและเจ้าหน้าที่เข้าประจำจุดเสี่ยงสามารถออกปฏิบัติการได้ทันที รวมทั้งบูรณาการกับหน่วยงานที่เกี่ยวข้องพร้อมแจ้งเตือนถึงสถานการณ์น้ำอย่างต่อเนื่องและทั่วถึง เพื่อลดผลกระทบที่จะเกิดขึ้นให้ได้มากที่สุดและขอให้ประชาชนติดตามสถานกาณ์น้ำในระยะนี้อย่างใกล้ชิด